Komisjoni otsus,

12. juuli 1995,

millega asutatakse teaduskomitee, mis käsitleb keemiliste mõjurite piirnorme töökeskkonnas

(95/320/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades, et:

tööohutust, -hügieeni ja -tervishoidu käsitlevad ühiseeskirjad peavad tagama ühenduse töötajate tervise piisava kaitse töökohtadel;

tööohutust, -hügieeni ja -tervishoidu käsitlevate ühiseeskirjade koostamiseks ja muutmiseks tuleb teaduslikult hinnata töökohal valitsevaid ohte ja meetmeid, mida on vaja rakendada kaitseks nende ohtude eest;

sellisel hindamisel peaksid osalema kõrgelt kvalifitseeritud teadustöötajad kõikidest tööohutuse, -hügieeni ja -tervishoiuga seotud valdkondadest;

seoses nõukogu direktiivi 88/642/EMÜ [1] vastuvõtmisega (millega muudetakse direktiivi 80/1107/EMÜ [2] töötajate kaitse kohta tööl keemiliste, füüsikaliste ja bioloogiliste mõjuritega seotud ohtude eest) palus nõukogu komisjonil asutada teaduskomitee, kes vastutab piirnormide kehtestamiseks kasutatavate teadusandmete hindamise eest;

komisjon tuli nõukogu soovile vastu ning on alates 1990. aastast mitteametlikult konsulteerinud teadusekspertide rühmaga töökeskkonna ohtlike ainete piirnormide küsimustes;

tööohutuse, -hügieeni ja -tervishoiu programmi käsitlevas komisjoni teatises on järgmise viie aasta eesmärkide hulgas nimetatud ka keemiliste mõjuritega seotud ennetusmeetmete väljaarendamist;

pideva kontrolli teostamiseks peab komisjon saama kõrgelt kvalifitseeritud isikutelt erapooletuid teaduslikke arvamusi;

sel eesmärgil tuleks komisjoni juurde luua nõuandev teaduskomitee,

ON VASTU VÕTNUD JÄRGMISE OTSUSE:

Artikkel 1

Komisjoni juurde luuakse teaduskomitee (edaspidi "komitee"), kes hakkab uurima töökeskkonna keemiliste mõjurite mõju töötajate tervisele.

Artikkel 2

1. Komitee ülesanne on esitada komisjonile viimase taotluse korral arvamusi kõikide küsimuste kohta, mis on seotud kemikaalide toksilisuse uuringutega, et välja selgitada nende mõju töötajate tervisele.

Komitee annab eelkõige nõu, et kehtestada töökeskkonna ohtlike ainete piirnormid teadusandmete alusel, ning teeb vajaduse korral ettepanekuid järgmiste piirnormide kohta:

- kaheksa tunni aja-kaalu keskmine piirnorm (TWA),

- lühiajalise toime piirnormid (STEL),

- bioloogilised piirnormid.

Töökeskkonna ohtlike ainete piirnorme võib vajaduse korral täiendada lisamärgetega.

Komitee annab nõu kõnealuse aine võimaliku imendumise kohta mõnel muul viisil (nt naha ja/või limaskestade kaudu).

2. Igale soovitusele lisatakse kinnituseks ja selgituseks informatsioon põhiandmete kohta, kriitilise mõju kirjeldus, kasutatud ekstrapoleerimisvõtted ning andmed võimalike ohtude kohta inimese tervisele. Tehakse ka märge selle kohta, kas mõjuri(te) ettenähtud piirnormi(de) kontrollimine on võimalik.

3. Komitee kontrollib pidevalt kõiki töökeskkonna ohtlike ainete piirnormidega seotud teaduslikke tegureid ning annab soovitusi, et aidata komisjonil välja selgitada esmatähtsad ülesanded.

4. Komitee täidab komisjoni taotluse korral ka muid keemiliste mõjurite toksilisuse hindamisega seotud ülesandeid.

Artikkel 3

1. Komitee koosneb maksimaalselt 21 liikmest, kes on pärit kõikidest liikmesriikidest ja on artiklis 2 nimetatud ülesande täitmiseks pädevad paljudel teadusaladel, eelkõige keemia, toksikoloogia, epidemioloogia, töömeditsiini ja tööstushügieeni valdkonnas, ning kellel on üldine pädevus töökeskkonna ohtlike ainete piirnormide kindlaksmääramiseks.

2. Komisjon nimetab komitee liikmed pärast asjaomaste liikmesriikidega konsulteerimist, võttes arvesse vajadust kaasa haarata võimalikult paljusid eri valdkondi.

3. Komitee valib oma liikmete hulgast kolmeks aastaks eesistuja ja kaks ase-eesistujat. Valik tehakse kohalolijate kahekolmandikulise häälteenamusega.

4. Komitee liikmete ametiaeg on kolm aastat. Neid võib ametisse tagasi määrata. Kolmeaastase ametiaja möödudes jäävad komitee liikmed ametisse, kuni nad asendatakse või määratakse tagasi.

Kui komitee liige astub tagasi või sureb oma ametiajal, määrab komisjon uue liikme vastavalt lõikele 2.

Artikkel 4

Komisjon teeb liikmete loetelu teatavaks, avaldades selle Euroopa Ühenduste Teatajas.

Artikkel 5

1. Komitee võib kokkuleppel komisjoni esindajatega moodustada oma liikmetest töörühmi.

2. Töörühma ülesanne on esitada komiteele aruandeid talle komitee poolt määratud valdkondade kohta.

Artikkel 6

1. Komitee koosolekud toimuvad üldjuhul neli korda aastas.

2. Komisjoni esindajad võivad kutsuda koosolekutel osalema käsitletava küsimuse asjatundjaid.

3. Komitee ja töörühmade sekretariaadi ülesandeid täidavad komisjoni talitused.

4. Komisjoni esindajad osalevad komitee ja töörühmade koosolekutel.

Artikkel 7

Kui komitee ja selle töörühmade koosolekud kutsub kokku komisjon, toimuvad need üldjuhul komisjoni peakorteris. Erandlikel asjaoludel ning teadusvajaduste tõttu võib komisjoni kokkukutsutavaid koosolekuid korraldada ka väljaspool komisjoni peakorterit.

Artikkel 8

1. Komitee aruteludel käsitletakse komisjoni esindajate poolt arvamuste saamiseks esitatud taotlusi.

Komisjoni esindajad võivad komitee arvamuse saamiseks määrata selle esitamise tähtaja.

2. Komitee püüab jõuda selleni, et tema soovitused põhineksid konsensusel. Komitee aruteludele ei järgne hääletust.

3. Kui taotletav arvamus esitatakse kõigi komitee liikmete nõusolekul, tehakse selle kohta ühisotsus. Kui üksmeelt ei saavutata, protokollitakse arutelude käigus väljendatud eri seisukohad aruandes, mille koostamise eest vastutavad komisjoni esindajad.

4. Komisjon avaldab komitee arvamused, ilma et see piiraks artikli 9 lõike 1 kohaldamist.

Artikkel 9

Ilma et see piiraks asutamislepingu artikli 214 kohaldamist, ei tohi komitee liikmed avalikustada neile komitee tegevuse käigus teatavaks saanud informatsiooni, kui komisjon on neile teatanud, et arvamust taotletakse konfidentsiaalses küsimuses.

Sel juhul osalevad koosolekul ainult komitee liikmed ja komisjoni esindajad.

Brüssel, 12. juuli 1995

Komisjoni nimel

komisjoni liige

Pádraig Flynn

[1] EÜT L 356, 24.12.1988, lk 74.

[2] EÜT L 327, 3.12.1980, lk 8.

--------------------------------------------------